SKRIFTLIG FORESPØRGSEL E-2367/01

af Mark Watts (PSE) til Kommissionen

(6. august 2001)

Om: Dyretransport

Rådet vedtog i juni en afgørelse, hvori Kommissionen opfordres til for Rådet at forelægge (a) hensigtsmæssige forslag for at i) opnå en effektiv gennemførelse og streng håndhævelse af eksisterende lovgivning, ii) forbedre dyrebeskyttelse og -velfærd samt forebygge, at smitsomme dyresygdomme opstår og spredes, og til at (b) udarbejde en beretning om dyresundhed og -velfærd, der omfatter i) transport af levende dyr, hvor der også tages hensyn til

befolkningens ønske om at forebygge udbredelsen af smitsomme dyresygdomme, og ii) de økonomiske følger for Den Europæiske Union generelt eller for regioner i Unionen af eventuelt foreslåede ændringer.

Hvilke forslag agter Kommissionen at forelægge Rådet som opfølgning på denne afgørelse, og hvilken tidsplan agter Kommissionen at følge?

Svar afgivet på Kommissionens vegne af David Byrne

(14. september 2001)

Beskyttelse af dyr under transport er et emne af stor betydning for Kommissionen, som fuldt ud deler den bekymring der er kommet til udtryk i den afgørelse, som Rådet vedtog i juni 2001, og som det ærede medlem henviser til.

I januar 2001 blev en beretning fra Kommissionen(1) om dette emne drøftet i Rådet. Ved denne lejlighed godkendte medlemsstaterne Kommissionens konklusioner og erklærede sig indforstået med disse. Konklusionen af Kommissionens beretning er, at medlemsstaterne helt klart har haft problemer med fuldt ud at gennemføre fællesskabslovgivningen inden for dette område. I beretningen foreslås det også, at man bør overveje foranstaltninger, der tilskynder til slagtning af dyr tættere på det sted, hvor de er opdrættet. Kommissionen mener, at strengere regler er af afgørende betydning for en forbedring af den nuværende situation, og har allerede taget flere initiativer, herunder fremlæggelse af to lovgivningsforslag på dette område. Det første forslag(2) til Rådets forordning om ventilationssystemer til lastbiler, hvor transporttiden overstiger 8 timer, sigter på en forbedring af køretøjernes standard, herunder krav om en minimumsventilation og obligatoriske systemer til overvågning af temperaturen i lastbilerne. Det andet forslag(3) sigter på at få et mandat fra Rådet til at forhandle om Fællesskabet deltagelse i den reviderede Europa-konvention om beskyttelse af dyr under international transport.

Endnu et forslag om ændring af Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(4) er under udarbejdelse; det sigter på at indføre yderligere og strengere normer for dyretransport og på at lette de administrative procedurer for at sikre en bedre håndhævelse og en lettere forfølgelse af de ansvarlige for overtrædelser. Endvidere vil der under hensyntagen til nye videnskabelige beviser kunne foreslås en ny definition på rejsetider og lastetæthed som følge af resultaterne af en udtalelse fra Den Videnskabelige Komité for Dyrs Sundhed og Trivsel, der forventes færdig i slutningen af 2001.

Ved forberedelsen af ethvert forslag om indførelse af nye normer for dyrs trivsel, herunder normer vedrørende beskyttelse under transport, spiller hensynet til dyrs helbred og folkesundheden, især forebyggelse af spredning af alle dyresygdomme, en meget vigtig rolle for Kommissionen.

(1) KOM(2000) 809 endelig udg.

(2) KOM(2001) 197 endelig udg.

(3) SEK(2000) 649 endelig udg.

(4) EFT L 340 af 11.12.1991.